**Despre artiștii invitați:**

**Remus AZOIȚEI**, violonist: Numit de către revista britanică ***The Strad***ca ‟*un virtuoz incurabil cu suflet și tehnică fabuloase”*, violonistul **Remus Azoiței** a debutat la 8 ani cu orchestra simfonică din orașul său natal, Galați. După ce în 1995 a absolvit Conservatorul din București la clasa lui Daniel Podlovski, Remus Azoiței obține o bursă de studii la renumita Juilliard School din New York, unde are șansa să studieze cu Dorothy Delay și Itzhak Perlman, la finalul pregătirii sale obținând titlul de Master of Music. De-a lungul timpului el a beneficiat și de îndrumarea violonistului Bujor Prelipcean. Remus Azoiței a concertat în săli prestigioase cum ar fi Carnegie Hall din New York, Concertgebouw Amsterdam, Salle Cortot Paris, Konzerthaus Berlin, St-Martin-in-the-Fields și Wigmore Hall în Londra, Teatro La Fenice Veneția, Auditorio Nacional Madrid sau Konzerthaus Viena, apărând de asemeni în festivalurile muzicale de la Tokyo, Cambridge, Londra, Berlin, Heidelberg și Santander, între altele. A colaborat cu artiști renumiți printre care se numără Lawrence Foster, David Geringas, Gérard Caussé, Michael Sanderling sau Adrian Brendel, fiind de asemeni solist al unor ansambluri de prestigiu precum Berlin Kammer Orchestre, Orchestre Nationale de Belgique, Philharmonic Chamber Orchestra of London sau Orchestre Philarmonique de Radio France.  În 2005, el a interpretat Dublul concert de Bach alături de violonistul Nigel Kennedy în cadrul Festivalului Internațional George Enescu, concert preluat de către 19 posturi de radio si televiziune din Europa, incluzând *BBC*, *Arte*şi *Mezzo*. Cu ocazia debutului său la celebra Wigmore Hall din Londra, ziarul ***Sunday Express*** scria că “*a cântat un concert de neuitat în fața unei săli Wigmore arhipline și a ridicat publicul în picioare. Iată un muzician excepțional.”.* Remus Azoiței a înregistrat în premieră mondială integrala lucrărilor pentru vioară și pian de George Enescu alături de pianistul Eduard Stan, pentru casa de discuri Hanssler din Germania. Comentând pe marginea acestei realizări, revista britanică ***The Strad***spune ca “*Azoiței are toate atuurile: sensibilitate marcantă, dulceață a sunetului (dar nu e dulceag) și o paletă coloristică și dinamică imensă”*, pe când publicația ***Gramophone***descrie *“Stilul rafinat si vibrant al lui Remus Azoiței… un interpret distinct care combină temperament, măiestrie și eleganță a execuției într-un mod foarte special”.*In 2009 el a susținut un turneu de 15 concerte în capitale ale Europei, Washington DC și NewYork alături de pianistul Eduard Stan. După debutul său în capitala americană, ziarul ***Washington Post***notează: *“Azoiței cântă cu sensibilitate melodică fluentă și tehnică strălucitoare.”*În 2014 Remus a realizat un alt CD pentru Chandos, alături de grupul Schubert Ensemble, disc elogiat îndelung în presa internațională*.* În 2001, Remus Azoiței a fost numit profesor de vioară al Academiei Regale de Muzică din Londra, la acel moment fiind de asemeni cel mai tânăr profesor de vioară din întreaga istorie de 200 ani a Academiei. În 2007, el a pus bazele Societății Enescu din Londra, fiind unul din membrii fondatori precum și directorul său artistic, poziție pe care o ocupă în continuare. În 2005, el a fost decorat de către Președintele României cu titlul de Ofițer al Ordinului Meritul Cultural, iar în mai 2013 Regele României Mihai l-a numit ofițer al ordinului „Coroana României”. În 2016 el a fost ales câștigătorul Concursului Național “Oamenii Timpului”, care celebrează anual personalități ale vieții românești din țară și din diaspora; el este de asemeni câștigătorul Marelui Premiu “Constantin Brâncoveanu” pentru domeniul Arte în 2017. În 2018 el a pus bazele Fundației “Azoiței” pentru susținerea muzicienilor români din țară și de peste hotare. Remus Azoiței cânta pe o vioară „Niccolò Gagliano”, creată în 1740. Site: <https://www.remusazoitei.com/new/>

**Marin CAZACU**, violoncelist:Nume sonor al artei interpretative românești, Marin Cazacu – poate cel mai important violoncelist român al momentului – are o carieră apreciată la nivel internațional. A urmat cursurile Universității Naționale de Muzică din București la clasa de violoncel a profesorilor Serafim Antropov și Aurel Niculescu. Este laureat al multor concursuri importante din țară și străinătate, cele mai prestigioase fiind concursurile internaționale de la Geneva, Leipzig, Markneukirchen și Bologna, fiind beneficiarul unui curs de specializare la Weimar. A concertat pe patru continente alături de mari orchestre și dirijori precum Ghennadi Rojdestvenski, Sergiu Comissiona, Mendi Rodan, Cristian Mandeal sau Horia Andreescu; de asemenea, are numeroase apariții în formații camerale alături de artiști de renume ca Valentin Gheorghiu, Vladimir Orlov, Radu Aldulescu, Mihaela Martin, Viktor Tretiakov, Ilia Grubert sau Silvia Marcovici, dar și ca membru al trioului „ProArte” și colaborator al Cvartetului „Voces”. În paralel cu activitatea artistică, Marin Cazacu are și o prodigioasă activitate pedagogică la Universitatea Națională de Muzică din București, unde a deschis drumul spre afirmare multor tineri care astăzi sunt deja nume consacrate în lumea muzicală. Legat de acest aspect al activității sale, violoncelistul Marin Cazacu a inițiat două proiecte destinate studenților săi, Cvartetul „Cellisimo” și Formația Camerală „Violoncellissimo”. De asemenea, este inițiatorul altor proiecte de anvergură– înființarea Festivalului Internațional „Enescu și muzica lumii” de la Sinaia sau a Orchestrei Române de Tineret. Din anul 2014 este managerul Centrului Național de Artă Tinerimea Română. Cântă la un violoncel Lorenzo Ventapane (1820). Site: <https://www.orchestratineret.ro/about-us-director.html>

**Ștefan CAZACU**, violoncelist:Un talent muzical de excepţie ce îşi găseşte exprimarea prin sunetele violoncelului este ceea ce reprezintă deja Ştefan Cazacu, un tânăr artist ce reuşeşte să se impună pe scenele naţionale şi internaționale. Născut în anul 1994, Ştefan Cazacu şi-a început formarea muzicală alături de tatăl său, distinsul violoncelist *Marin Cazacu*, în prezent fiind student în anul l Master la Universitatea Natională de Muzică din Bucuresti, la clasa profesorului *Răzvan Suma* si la Universitatea de Muzică din Viena. Talentul său a fost răsplătit prin numeroasele premii 1 obţinute în diverse competiţii naţionale, totodată fiind distins cu: Premiul I la *Concursul Internaţional de la Liezen* – Austria (2008), Premiul al II-lea la *Concursul Antonio Janigro* – Croaţia (2008), Marele Premiu la Concursul *Eurovision Young Musicians* (2010 Bucureşti), Marele Premiu la *Concursul Paul Constantinescu* 2015, Marele Premiu la *Concursul George Georgescu*, Marele Premiu la *Concursul Mihail Jora* 2016, Premiul Tânărului Interpret oferit de *Revista Actualitatea Muzicală* 2009. A susţinut recitaluri în România, Olanda, Israel, Austria, Ungaria, Germania şi a colaborat ca solist cu toate Orchestrele simfonice din România, dar și cu orchestra Filarmonicii din Chișinău, Orchestra sinfonică din Valencia, Orchestra sinfonică din Alicante. Dintre dirijorii care l-au acompaniat amintim pe Cristian Mandeal, Horia Andreescu, Cristian Măcelaru, Camil Marinescu, și Theo Wolters.Site: <http://stefancazacu.com/biografie.html>

**Clara CERNAT**, violonistă:a debutat la vârsta de 15 ani ca solistă a Orchestrei Simfonice din Arad și a avut o evoluție muzicală rapidă și excepțională, care a culminat cu obținerea a cinci premii internaționale, în Franța, Germania și Italia,  o activitate concertistică prolifică și numeroase înregistrări. Reprezentantă a marii școli românești de vioară, Clara Cernat a fost discipola lui Ștefan Gheorghiu la Academia de Muzică din București, obținând numeroase premii pentru discipline variate: vioară, muzică de cameră, analiză, armonie, istoria muzicii, folclor etc. După câștigarea, printre altele, a premiului I în cadrul concursurilor internaționale Città di Andria şi J. S. Bach, a premiului al II-lea și a premiului special Mozart la concursul internațional Kloster Schöntal, Clara Cernat şi-a început cariera solo, interpretând principalele concerte de vioară (Ceaikovsky, Bruch, Mendelssohn, Saint-Saëns, Mozart etc) alături de orchestrele filarmonice din România. De asemenea, este o violonistă și violistă extrem de apreciată în muzica de cameră și o interpretă recunoscută a pieselor enesciene. Site: <http://www.pianoviolon.com/index.html>

**Mălina CIOBANU**, violonistă:Născută în 1998 la Iași, a început studiul viorii la **vârsta de 7 ani**, la Colegiul Național de Artă “Octav Bancilă” din Iași, sub îndrumarea prof. Catargiu Calistrat. Începând cu anul 2012, a beneficiat de îndrumarea prof univ. dr. Bujor Prelipcean, iar din toamna anului 2017, a devenit studentă a Academiei Barenboim – Said din Berlin, la clasa violonistei Mihaela Martin. A participat la numeroase masterclass-uri – Kronberg Academy, Lac Leman International Masterclasses, The European Academy of Music Montepulciano, Mozarteum International Summer Academy, susținute de violoniști precum Pierre Amoyal, Mihaela Martin, Ida Haendel, Igor Oistrakh. La 19 ani are deja un repertoriu bogat de premii şi concerte susţinute. A reușit să impresioneze juriul la toate concursurile la care am evoluat, câștigând premii I și premii speciale. Mai mult de 45 de premii vin să-i răsplătească înzestrarea, dublată de o muncă tenace, perseverentă, a cărei finalitate este mereu performanța. Premiul I la Concursul Internaţional „Young Talents with” (Italia), Premiul Special al Juriului EMCY Fa. H. Wanka la Concursul Internaţional Kloster Schontal (Germania), Grand Prix „Remember Enescu”, Grand Prix „Paul Constantinescu”, Trofeul „Lira de Aur”, Premiul I la Olimpiada Naţională (sașe ani consecutiv). Este laureată a Concursului Internaţional „Concertino” de la Praga și a Concursului Internațional “Andrea Postachini” (Italia). Am câştigat Trofeul şi Premiul I la Concursul de Interpretare Instrumentală „W.A. Mozart; Premiul I la Concursul Internaţional „Erich Bergel“; Premiul „Cel Mai Bun Tânăr Artist“ la Gala Tinerelor Valori; Premiul Tinere Valori în cadrul Galei „Oamenii Timpului“; Câștigător al Concursului “Români pentru O Lume – Fundația Sergiu Celibidache: Câștigător al Concursului „Șansa Ta de Afirmare – Bancpost împreună cu Camerata Regală”; Premiul „Elev de 10!” în cadrul Galei de 10 – UNSR. De asemenea, are un palmares important, cu peste 100 de recitaluri și concerte susținute în România, Austria, Grecia, Italia, Elveția, Germania, Spania,Franta. Am susținut un recital în cadrul Festivalului International Young Classic Europe (Germania), cât și în cadrul evenimentelor “Lipatti 100”(Italia), cu prilejul aniversării a 100 de ani de la nașterea pianistului și compozitorului Dinu Lipatti. Recent a luat parte la festivaluri precum „Encuentro de Santander Festival” și „Pablo Casals Festival”. Site: <https://turneu2018.coolsound.ro/artist/malina-ciobanu/>

**Dana CIOCÂRLIE**, pianistă**:** este una din cele mai cunoscute și talentate pianiste române ale momentului. Formată la școala română de pian, ca alți mari pianiști înaintea ei, precum Dinu Lipatti, Clara Haskil și Radu Lupu, Dana Ciocârlie a studiat, de asemenea, la Paris cu Victoria Melki la Ecole Normale de Musique și și-a încheiat studiile la Conservatorul Național Superior de Muzică, în clasa prof. Dominique Merlet și Georges Pludermacher. Întâlnirea sa cu pianistul german Christian Zacharias va fi determinată, în special pentru a aprofunda operele pentru pian ale compozitorului Franz Schubert. Repertoriul Danei Ciocârlie este unul vast, plecând de la Bach și terminând cu compozitorii contemporani. Unii dintre ei i-au dedicat lucrări, precum Edith Canat de Chizy, Karol Beffa, Frédéric Verrières, Jacques Lenot, Helena Winkelman, Laurent Mettraux și Dan Dediu. Experiența și talentul său au fost recompensate cu numeroase premii la concursuri internaționale de prestigiu: premiul II la concursul Robert Schumann din Zwickau (orașul natal al compozitorului); Premiul Special Sandor Vegh la Concursul Geza Anda din Zurich; Premiul Internațional Pro Musicis, Premiul Young Concert Artist European Auditions la Leipzig. Dana Ciocârlie este profesor la Conservatorul Național de Muzică din Lyon și la Ecole Normale de Musique "Alfred Cortot" din Paris. Începând din 2010, Dana Ciocârlie și-a propus să înregistreze și să prezinte în concert integrala pentru pian a compozitorului Schumann. Site: [www.danaciocarlie.com](http://www.danaciocarlie.com)

**Gabriel CROITORU**, violonist:Laureat al unor presigioase competiții internaționale precum Henrky Wieniawski, Nicolo Paganini, Tibor Varga, Fritz Kreisler, Pablo de Sarasate, Zino Francescatti, violonistul Gabriel Croitoru este apreciat pretutindeni pentru performanțele sale solistice și camerale de excepție. Apreciat pentru tehnica sa de însuși Yehudi Menuhin, din anul 2008, în urma câștigării concursului  pentru atribuirea dreptului de folosință, cântă pe vioara făurită de Joseph Guarnerius, “del Gesu” în anul 1731, supranumită „Catedrala”, care i-a aparținut maestrului George Enescu, instrument aflat actualmente în patrimoniul Muzeului Național „George Enescu”. Gabriel Croitoru este solist concertist al Orchestrelor și corurilor Radio și al Filarmonicii „Paul Consantinescu” din Ploiești. De asemenea, deține funcția de solist cvartet, ca vioara I a Cvartetului de stat Transilvan, al Filarmonicii din Cluj-Napoca și este profesor universitar doctor la Universitatea Națională de Muzică București. Absolvent al Universității Naționale de Muzică din București, Gabriel Croitoru a susținut recitaluri ca solist pe marile scene ale lumii: Franța, Spania, Germania, Belgia, Olanda, S.U.A., China, Cehia, Bulgaria, fosta U.R.S.S., Ungaria, România ș.a.  A apărut, de asemenea, ca solist, în peste 800 de concerte publice, în compania unor orchestre importante, cum ar fi London Royal Philharmonic, Lucerne Chamber Orchestra, Gewandhaus Leipzig Orchestra, Marseille Orchestral Ensemble, Queen Sofia Chamber Orchestra sau orchestrele simfonice din Monte-Carlo, Lyon, Galicia, Salonic, Sevilla, Cannes, Nisa și numeroase orașe din România. În ultimii ani, a participat la proiecte precum “Duelul Viorilor”, „Vioara lui George Enescu la sate”, promovând muzica de bună calitate și în localități fără tradiție muzicală. Prin interpretările sale, Gabriel Croitoru emoționează și entuziasmează publicul de pretutindeni. Frumusețea muzicii și sentimentul sublimului se degajă în cântul inegalabilului artist grație harului său, precum și a capacității de a exterioriza puternice trăiri și stări sufletești de excepție, situate, după părerea lui Hegel, “deasupra oricărei exprimări cu ajutorul finitului”. Împreuna cu fiica sa, Simina Croitoru și cu ansamblul Croitoru String Virtuosi, au lansat, în 2018, CD-ul intitulat “Un secol de muzică tradițională românească”, un omagiu adus creației muzicale de pe aceste meleaguri, dar și Centenarului Marii Uniri. Site: <http://www.gabrielcroitoru.com/>

**Mara DOBRESCU**: "*Sonoritatea cristalină și fluiditatea articulațiilor sunt demne de apreciat. Mereu preocupată de rigoare, echilibru și eleganță*" (Michel Le Naour – Le Monde de la Musique).

Renumita pianistă de origine română Mara Dobrescu, stabilită în Franța, și-a început studiile muzicale la Liceul de Muzică George Enescu, la clasa prof. Gabriela Stepan. Foarte repede este remarcată de public și critici pentru calitatea interpretărilor sale pline de temperament, dar și eleganța și finețea frazărilor sale. Acordarea unei burse de studiu de către Guvernul Francez pe o perioadă de trei ani îi permite să absolve studiile Conservatorului Național Superior din Paris cu cele mai înalte distincții, ea devenind foarte repede laureată a numeroase Concursuri Internaționale și bursieră a Fundațiilor Yamaha, Meyer, Tarazzi, Nadia și Lili Boulanger. Obține de asemeni un master în muzică contemporană la Conservatorul Național Superior din Geneva. Mara Dobrescu este invitată să concerteze în recital sau ca solistă atât pe cele mai importante scene din Paris: Théâtre Mogador, Théâtre de Chatelet, l'Auditorium du Musée d'Orsay, Cité de la Musique, Salle Cortot, Orangerie de Bagatelle, cât și în numeroase festivaluri ca Festivalul din Aix en Provence, PianoLille Festival, Saintonge Festival, ArsTerra Festival, dar și pe scena Concertgebouw din Amsterdam, Bozar și La Monnaie din Bruxelles. Susține recitaluri și concerte în Italia, Spania, Germania, Austria, Bulgaria, Rusia, Cehia, Japonia, Argentina, Australia, iar debutul său în Statele Unite ale Americii la Chicago și New York se bucură de un mare succes. Înregistrează pentru Radio și Televiziunea Română, pentru Radio France și Radio Swiss-Romande, iar discografia sa este foarte apreciată de presa de specialitate (Le Monde de la Musique, Classica, Repertoire). În paralel cu cariera solistică, Mara Dobrescu este pasionată de dramaturgia gestului muzical și participă la numeroase proiecte bazate pe îmbinarea între literatură, muzică și teatru. Fiind o mare iubitoare de muzică de cameră, evoluează în compania celor mai talentați muzicieni din generația sa, făcând parte și din *Quartetul Face à Face* (2 piane și 2 percuții) cu care concertează în întreaga lume. Mara Dobresco se bucură de îndrumarea unor mari maeștri precum Martha Argerich, Jean Claude Pennetier, Pierre-Laurent Aimard și Dominique Merlet. Site: <http://maradobresco.com/>

**Ramona HORVATH**, pianistă jazz:Considerată ca „*unul dintre cei mai originali pianiști din Paris*”(Jazz Hot), pianista concertează cu mare succes pe diferite scene franceze și europene, cluburi, festivaluri: Austria (Sala Radio ORF, Bosendorfer Hall), Belgia, Germania, Italia, Portugalia, Spania, Ungaria, România (Ateneul Român, Opera Naționala Maghiară din Cluj-Napoca, Sala Radio București, Filarmonica din Brașov). Ramona este absolventă a Conservatorului Național de Muzică din București, a fost eleva și partenera de scenă a marelui pianist Jancy Korossy, iar de câțiva ani este stabilită la Paris. Pianista și-a lansat în Franța, până în prezent, trei discuri în nume propriu, în trio, cvartet și duo, ce s-au bucurat de mare succes, atât la publicul larg, cât și în presa de specialitate din Franța: Libération, Jazz Magazine, Jazz Hot, Pianiste Magazine, Télérama, etc. Cel mai recent disc al pianistei s-a bucurat de succes și în presa internațională (SUA, Austria, Ungaria, Olanda, etc). De asemenea, Ramona a atras atenția postului național  TVR - Internațional/Cultural care i-a consacrat câteva emisiuni portret, din ciclul „români de succes din diaspora”. Site: <https://www.ramonahorvath.com/>

**Thierry HUILLET**, pianist:a fost admis la Conservatorul Național Superior de Muzică din Paris la vârsta de 15 ani și a obținut, trei ani mai târziu, o diplomă în pian, muzică de cameră și acompaniament vocal. A câștigat numeroase premii internaționale, printre care premiul I Robert Casadesus la Cleveland International Piano Competition S.U.A, premiul Busoni și o distincție în cadrul Competiției internaționale de pian de la Tokyo. A susținut sute de recitaluri și concerte cu orchestră și a înregistrat pentru Radio-France, R.A.I., Radio Suisse Romande şi Radiodifuziunea Română. A fost invitat să interpreteze principalele concerte de pian cu orchestre faimoase și a susținut recitaluri în Franța, S.U.A., Japonia, Italia, Spania, Austria, Malaezia și România. Lucrările compuse de Thierry Huillet au fost cântate în multe țări, la numeroase festivaluri, de către mari muzicieni. Lucrările de compoziție ale lui Thierry Huillet sunt publicate la Editions Alphonse Leduc, Paris. Site: <https://musique21.com/> o <http://www.pianoviolon.com/index.html>

**Matei IOACHIMESCU**, flautist: Celebrul compozitor finlandez Kalevi Aho afirma despre Matei Ioachimescu: „*Cântatul lui a impresionat profund publicul, după fiecare concert mai mulți spectatori au izbucnit în lacrimi, iar aplauzele au fost neobișnuit de lungi. Matei Ioachimescu face parte dintre cei mai mari flautiști pe care i-am ascultat*.”

Flautistul Matei Ioachimescu este recunoscut pentru interpretările repertoriului baroc, modern, dar și pentru recitaluri cross-over, susținând o activitate concertistică impresionantă. Este absolvent al Universității de Muzică din Viena, oraș în care s-a și stabilit. De-a lungul carierei sale a obținut mai multe importante distincții și burse (precum cele de la Fundația Thyll-Dürr sau Yehudi Menuhin Foundation), a colaborat cu unii dintre cei mai interesanți muzicieni internaționali și a concertat pe renumite scene din Europa și Japonia, precum: Konzerthaus Wien, Ateneul Român, Conservatorio Santa Cecilia din Roma, Budapest Music Center sau Suntory Hall. Albumul de debut, intitulat "*Lumiere*" și realizat în colaborare cu pianista Cătălina Butcaru, este considerat de către criticii de specialitate un produs de referință pentru aceste două instrumente. Pentru activitatea sa intensă și înalta calitate a proiectelor susținute, i-a fost încredințat titlul de „Ambasador al Integrării" în anul 2013 de către actualul Cancelar al Austriei, Sebastian Kurz. Este invitat ca membru al juriului în competiții internaționale și susține workshop-uri în Austria, Japonia, Ungaria, România și Croația. Site: <https://www.mateiioachimescu.com/>

##### 

##### Diana IONESCU, pianistă: “...sclipiri care evocă personalitatea Martei Argerich - bravură și temperament completate cu acele momente de bucurie rezervată care amintesc de Maria Joao Pires în cele mai bune momente (...) a fost un raport al muzicii de cameră cu orchestra, cu reminiscențe din Nigel Kennedy la apogeu.” (Classical Source)

Câștigătoare a *Medaliei de Aur*la Competiția Internațională de Pian George Enescu și a Premiului Weissenberg, pianista română Diana Ionescu a avut apariții la festivaluri importante precum Festivalul Verbier, Progetto Martha Argerich-Lugano, Festivalul de Muzică de la Kyoto, Festivalul George Enescu și Festivalul Beethoven din Londra. Aceste realizări au adus-o în atenția unor muzicieni faimoși în întreaga lume ca Martha Argerich, Alexis Weissenberg, Ion Marin, Richard Goode și Murray Perahia, ceea ce a dus la oportunitatea de a cânta în cadrul unor evenimente majore din întreaga lume, inclusiv Franța, Belgia, Olanda, Spania, Elveția, Japonia și SUA. A înregistrat recent *Concertul pentru pian al lui Schumann*și *Concertul pentru Pian nr. 1 al lui Mendelssohn*împreună cu Orchestra Națională Radio. Între colaborările notabile în muzica de cameră se numără cea cu soprana Teodora Gheorghiu și violonistul Vlad Maistorovici. Diana Ionescu s-a născut în România și a început studiile cu Doamna Profesor Sanda Bobescu și apoi cu Doamna Profesor Olga Szel. A absolvit Școala de Muzică George Enescu și Universitatea Națională de Muzică din București unde a studia cu Dan Grigore. Și-a continuat apoi studiile la Școala de muzică Guildhall, din Londra, cu Joan Havill și Ronan O’Hora. A beneficiat de mentorat pe o perioadă lungă de timp din partea lui Alexis Weissenberg și Richard Goode. Începând cu 2015, alături de violonistul Vlad Maistorovici, a fondat Vibrate Festival! Brașov. Site: <http://www.vibratefestival.ro/diana-ionescu/?lang=ro>

##### Vlad MAISTOROVICI, violonist: „plin de atmosferă, un minunat vârtej de sunete” (The Classical Reviewer)

Laureat al concursurilor internaţionale Tillett Trust şi Young Concert Artist Trust, Vlad a susţinut numeroase apariţii ca solist pe marile scene din Marea Britanie (Wigmore Hall, South Bank Centre), Franţa, Olanda, Belgia (Salle Flagey), Germania, Elveţia, Italia, Croaţia, România, Rusia, Israel, Statele Unite (Merkin Hall NY), Brazilia, precum și în compania unor ansambluri ca Orchestra de Cameră a Uniunii Europene, Orchestra de Cameră din Lusanne, South Bank Sinfonia din Londra, Orchestra de Cameră Radio Bucureşti. Împătimit al repertoriului cameral, a avut privilegiul de a colabora de la o vârstă fragedă cu muzicieni de renume, ca Pierre Amoyal, Dora Schwartzberg, Jeremy Menuhin, Ivry Gitlis, Gordan Nikolich. Vlad îmbină cu succes cariera concertistică și cea de compozitor. În 2003 a fost distins cu Marele Premiu al Concursului Internațional George Enescu, ceea ce a confirmat talentul său manifestat încă din copilărie. Muzica sa a fost abordată și înregistrată de interpreţi și ansambluri renumite ca London Symphony Orchestra, London Philharmonic Orchestra, European Union Chamber Orchestra, Britten-Pears Orchestra. Născut în 1985 la Ploieşti, a urmat cursurile Liceului de artă "Carmen Sylva". La vârsta de 16 ani, recomandat de pianista Lory Wallfisch, a obținut o bursă la vestita Yehudi Menuhin School unde a studiat cu Natalia Boyarskaya. Între 2002 și 2009 a studiat vioara cu Felix Andrievsky şi compoziţia cu Mark-Anthony Turnage și Jonathan Cole la Royal College of Music din Londra, iar în 2011 a obţinut diploma Master Soloist de la Haute Ecole de Musique Lausanne, la clasa lui Pierre Amoyal. Începând cu 2015, alături de pianista Diana Ionescu, a fondat Vibrate Festival! Brașov

Site: <http://www.maistorovici.com/> sau <http://www.vibratefestival.ro/>

**Horia MIHAIL**, pianist: pianistul Horia Mihail este unul dintre cei mai apreciați pianiști români ai momentului. Îndelungata sa experiență a început în orașul natal, Brașov, unde, la numai 10 ani, a interpretat alături de Orchestra Filarmonicii brașovene Concertul în Re major pentru pian și orchestră de Joseph Haydn. De atunci, a fost aplaudat atât în recitaluri solo pe scene din România, Italia, Anglia, Belgia, Franța, Germania, Irlanda și Statele Unite, cât și în concerte în care a fost acompaniat de orchestre renumite precum Topeka Symphony, Boston University Symphony, University of Illinois Symphony sau Boston Pops. John Williams, Keith Lockhart sau Maxim Verngherov, sunt numai câțiva dintre dirijorii sub a căror bagheta a evoluat. După studiile finalizate în Statele Unite ale Americii, sub îndrumarea unor pianiști precum Ian Hobson sau Anthony di Bonaventura, Horia Mihail s-a întors în 2002 în România, unde alături de violonistul Alexandru Tomescu și de violoncelistul Răzvan Suma a înființat formația de muzică de cameră "Romanian Piano Trio". Împreuna cu aceștia a organizat începând din 2006 turneul național "MusicOn" care s-a bucurat de o însemnata apreciere. Turneul "Stradivarius" este un alt eveniment în a cărui organizare s-a implicat artistul, alături de violonistul Alexandru Tomescu, câștigătorul viorii Stradivarius Elder-Voicu. Horia Mihail ocupat funcția de profesor asociat atât în cadrul Universității de Muzică din Boston, cât și în cadrul Facultății de Muzică a Universității "Transilvania" din Brașov. Aceste funcții i-au prilejuit o importantă cunoaștere a tinerilor muzicieni, ceea ce îi îndreptățește prezenta în juriul Concursului de pian "Dinu Lipatti". Horia Mihail este fondatorul festivalului TAM TAM Brașov. Site: <http://www.orchestreradio.ro/?page_id=13096> sau <https://www.tamtamfestival.ro/>

**Ghenadie ROTARI**, acordeonist: Descris de Artribune ca “*un acordeonist excepțional*”, Ghenadie Rotari este un muzician activ care a cântat în prestigioase săli de concerte precum: Berliner Philharmonie, Carnegie Hall din New York, Kioi Concert Hall din Tokyo, Musikverein și Konzerthaus din Vienna, Gasteig din München, Teatro Regio din Torino, St. Martin in the Fields - Londra și altele. Născut în 1991 în Republica Moldova, a început să studieze acordeonul cu Lilia Rasciupchina la Școala de Muzică nr. 3 din Chişinău. Și-a continuat studiile în Italia cu Corrado Rojac la Conservatorio di Musica “Giuseppe Tartini” din Trieste, unde a obținut Diploma de Master. Pe parcursul studiilor, Ghenadie a avut posibilitatea să participe în numeroase masterclass-uri cu profesori de renume, precum Owen Murray, Radomir Tomić, Vojin Vasović, Stefan Hussong, Matti Rantanen, Aleksandr Selivanov și Claudio Jacomucci. În 2015 Ghenadie se înscrie la Hochschule für Musik und Theater din München și, sub îndrumarea lui Krassimir Sterev, obține *Master’s degree in Contemporary Music*. A participat la diferite concursuri internaționale de muzică, obținând primele locuri la cea de-a VI-a ediția a Concursului Internațional “Ars Nova” de la Trieste, “Competition for young talents in Val Tidone”, “Okud Istra” în Pula (Croația), “Città di Treviso”, “Strumenti&Musica Festival” la Spoleto, “Svirel” în Slovenia, “Città di Piove di Sacco" și altele. Este des invitat să participe în nenumărate concerte și festivaluri: “Wien Modern”, “Nei Suoni dei Luoghi”, “Festival di Portogruaro”, "Tzlil Meudcan", “Innersound New Arts Festival” din București, “Craiova Muzicală”, “aDevantgarde contemporary music festival din Munhen", “MA/IN Matera Intermedia Festival 2017” și Darmstadter Ferienkurse für Neue Musik în Germania. A colaborat cu mulți compozitorii, printre care P. Makkonen, F. Bedrossian, G. C. Taccani, L. Manfrin si R. de Cia, interpretând piesele lor în premieră națională sau mondială. A creat împreună cu pianista Valentina Vargiu, “Duo Aspera”, cu care a cântat în numeroase stagiuni concertistice în Italia și peste hotare. A participat la concursuri internaționale de muzică obținând diverse premii la “Strumenti&Musica” international competition din Spoleto, “Svirel” international music competition de la Stanjel (Slovenia) și la “Città di Piove di Sacco” music competition. Duo Aspera a obținut premiul I la “Sony Classical Talent Scout” și a fost invitat să participe la “Madesimo Music Festival”, unde i s-a conferit și premiul special “Radio Classica”. A fost una dintre formațiile de cameră câștigătoare ale concursului “IBLA Grand Prize” International Music Competition și a fost invitat să participe la doua turnee în Asia și SUA. Ghenadie a colaborat cu diferite orchestre, ca de exemplu orchestra de coarde a teatrului “Elena Teodorini”, orchestra de coarde a Academy of Music of Ljubljana, Orchestra Filarmonica delle Marche, Webern Kammerphilharmonie of the Universität für Musik und darstellende Kunst Vienna (mdw) și Augsburger Philharmoniker Orchestra. Ca participant la Impuls Academy for composers and contemporary music ensembles din Graz (Austria), fondat de Beat Furrer și Ernst Kovacic, Ghenadie Rotari colaborează cu compozitoarea britanică Rebecca Saunders și cânta în premieră națională lucrarea *“…of waters making moan*” pentru acordeon solo la MarathonKonzert promovat de Impuls Academy. La Damstadter Ferienkurse für Neue Musik (2016) Ghenadie colaborează cu muzicieni și compozitori renumiți, ca de exemplu Chaya Czernowin, Yaron Deutsch (Ensemble Nikel), Lucas Fels (Arditti Quartet) și alții. A colaborat cu numeroase ansambluri de muzică contemporană: Ensemble Oktopus - München (dirijor Konstantia Gourzi), Ensemble XX. Jahrhundert (dirijor Peter Burwik), Ensemble Kontrapunkte (dirijor Peter Keuschnig), Ensemble PHACE, Ensemble Musikfabrik (dirijor Enno Poppe și Bas Wiegers). A înregistrat pentru Radio Capodistria, RTV Slovenia, Radio Beograd, Radio Classica, Venice Classic Radio, ORF, Radio Ars Slovenia si BR-Klassik Munich. A participat și la programe TV (TVR International, Tele U Craiova, ProTV, Moldova1, etc.), cea mai văzută apariție fiind la “Românii au talent”, unde a ajuns în finală cu o audiență de milioane de spectatori. A primit o bursă de studiu Erasmus care i-a permis să studieze cu Matti Rantanen la faimoasa “Sibelius Academy” din Helsinki. Împreună cu Valentina Vargiu, Ghenadie participa la cursurile de muzică de cameră ținute de Trio di Parma (Ivan Rabaglia, Alberto Miodini și Enrico Bronzi) la International Chamber Music Academy la Duino. Site: <https://www.ghenadierotari.com/>

**Rodica VICĂ**, soprană:este invitata celor mai importante opere și filarmonici atât din țară, cât și din străinătate, fiind în același timp câștigătoare a numeroase premii la concursuri naționale și internaționale: Premiul I la Concursul International de muzică barocă „La Stravaganza” din Cluj- Napoca, Premiul al II-lea la Concursul Radiodifuziunii Române „Drumul spre celebritate”, Premiul pentru cea mai Bună Interpretare Muzicală în cadrul Trofeului „Ion Dacian” pentru Tineri Interpreți ș.a.. Printre ultimele succese profesionale ale sopranei se numără̆ concerte alături de orchestra Musica Ricercata, debutul la Müpa Budapest și premiera mondială a nou-descoperitului oratoriu **Strigoii de George Enescu,** alături de Orchestra Simfonică Radio Berlin. De asemenea, tot ea a realizat și premiera discografică a acestei fascinante lucrări enesciene, apărută la casa de discuri Capriccio, iar sezonul acesta oratoriul a fost prezentat pe scena Konzerthaus Berlin.

Site: [www.rodicavica.com](http://www.rodicavica.com)

**Ansamblul IMAGO MUNDI**, un ansamblu de instrumente vechi ce prezentă un repertoriu special: compoziții și aranjamente contemporane inspirate din muzica tradițională românească – o selecție din proiectele recente ale ansamblului, „Isvor. George Enescu”, „Isvor. Constantin Brâncuși” și „100”. Fondat în 2001 de Oana și Daniel Ivaşcu, cu o bogată experiență acumulată de-a lungul celor peste 17 ani de existență, ansamblul Imago Mundi a fost primit cu entuziasm la Viena, Istanbul, Estoril, București, Berlin, Riga, Londra, New York, Belgrad, Budapesta sau Tunis. **Imago Mundi** atrage deopotrivă publicul interesat de muzica veche, cât și pe ascultătorii de muzică clasică, jazz sau rock. Imago Mundi se adresează unui public dinamic, care caută alternative la muzica de consum; perspectiva din care este construit discursul muzical este aceea a omului contemporan, care nu expune piese de muzeu, ci cântă o muzică vie; este perspectiva omului influențat de experiența urbană, care ascultă jazz, rock, muzică clasică sau electronică deopotrivă, dar pentru care bucuria muzicii este întotdeauna motivată de ce simte, și nu de ce „se poartă”.

Site: <https://www.imagomundi.ro/en/home/>